C 498/2
SK
Úradný vestník Európskej únie
30.12.2022
2.
Vyjadruje poľutovanie nad tým, že predsedníčka Európskej komisie vo svojom prejave o stave Únie neuznala aktívnu a ústrednú úlohu miestnych a regionálnych samospráv pri zvládaní týchto výziev, ani potrebu lepšieho viacúrovňového riadenia pri tvorbe politík EÚ a toho, aby sa súdržnosť stala celkovým cieľom EÚ, ako sa uvádza už v Maastrichtskej zmluve, ktorou sa zaviedla zásada subsidiarity a zriadil sa VR.
3.
Upozorňuje na nerovnomerný vplyv inflácie na jednotlivé územia a na hrozbu, že táto inflácia bude ďalej zväčšovať doterajšie územné, sociálne a hospodárske rozdiely.
Vyššie náklady na energie a dopravu majú väčší vplyv na zraniteľné skupiny občanov.
Ľudia v regiónoch s nižšími príjmami neúmerne trpia nárastom cien základného tovaru a komodít a sú ohrození chudobou.
4.
Zdôrazňuje význam cezhraničnej spolupráce pre ďalšie posilnenie Európskej únie zo sociálneho, hospodárskeho a administratívneho hľadiska.
Tretina obyvateľov EÚ žije v pohraničných regiónoch, kde sa často na druhej strane hranice nachádzajú väčšie mestá alebo hospodárske centrá.
Tento nevyužitý potenciál v oblasti zdravotnej starostlivosti, krízového riadenia, energetických dodávok, mobility, vzdelávania a pracovnej sily sa musí lepšie využívať a samostatne podporovať.
5.
Vyzýva Európsku úniu, aby mestá a regióny v EÚ a na Ukrajine podporovala pri zvládaní výziev vyplývajúcich z vojny.
Obnova Ukrajiny je pre Európsku úniu nevyhnutnosťou, morálnou povinnosťou a zároveň investíciou.
Musí sa uskutočňovať podľa zásady OECD „obnoviť k lepšiemu“ a musí zabezpečiť udržateľné, ekologické a digitálne prístupy v záujme integrovaného územného rozvoja.
Obnova Ukrajiny a dôsledky vojny a pandémie v EÚ si budú vyžadovať jasnú zmenu priorít v rámci súčasného viacročného finančného rámca.
Už teraz vidíme napätú hospodársku situáciu miest, regiónov a členských štátov v Únii.
Obnova Ukrajiny zároveň musí ísť ruka v ruke s podporou miestnej demokracie založenej na pevných partnerstvách s miestnymi a regionálnymi samosprávami v Európskej únii.
Decentralizovaný proces obnovy by tiež umožnil ukrajinským občanom zostať vo svojej krajine, čím by sa obmedzili ďalšie migračné toky.
VR zároveň odmieta prekážky brániace prisťahovalectvu ukrajinských občanov a žiada o čo najskoršiu revíziu smernice Rady 2001/55/ES (2) o dočasnej ochrane s cieľom poskytnúť utečencom záruku pobytu na viac ako tri roky.
6.
Domnieva sa, že podpora ukrajinských utečencov by mala byť stimulom na dosiahnutie reformy migračného a azylového systému EÚ založeného na solidarite, stimuloch na spravodlivé rozdelenie záťaže a dodržiavaní základných práv, ako aj na ochrane vonkajších hraníc.
Je to o to naliehavejšie, že prudký nárast cien potravín na celom svete môže vyvolať prílev migrantov do miest a regiónov EÚ.
7.
Zdôrazňuje, že miestne a regionálne samosprávy postihuje aj prudký nárast cien energií pri poskytovaní verejných služieb a vplyv inflácie na verejné obstarávanie a mzdy.
Miestne a regionálne samosprávy sa musia považovať za aktívnych partnerov v kampaniach za energetické úspory, nových projektoch výroby energie z obnoviteľných zdrojov, ale aj pohotovostných plánoch týkajúcich sa prerušení energetických dodávok, aby sa zohľadnili miestne podmienky a cezhraničné riešenia.
V súvislosti s diverzifikáciou energetických zdrojov EÚ a zmenšením jej závislosti od tretích krajín poukazuje aj na potenciál miestnej výroby energie z obnoviteľných zdrojov.
Zároveň žiada prispôsobiť systémy financovania EÚ, verejné obstarávanie a pravidlá štátnej pomoci tak, aby miestne investičné plány zostali realizovateľné aj v časoch vysokej inflácie.
8.
Vyzýva inštitúcie a členské štáty EÚ, aby zaviedli mimoriadne opatrenia na podporu miestnych a regionálnych samospráv v ich úsilí o zmiernenie vplyvu energetickej krízy na domácnosti, zraniteľné komunity a miestne malé a stredné podniky a o zachovanie poskytovania verejných služieb, a to aj pridelením podielu na daňových príjmoch z neočakávaných ziskov energetických spoločností.
9.
Vyzýva Európsku komisiu, aby pre celú EÚ bezodkladne navrhla cenový strop na dovoz všetkého plynu do Európskej únie a podporila oddelenie cien plynu a energie, čo by pomohlo zmierniť inflačný tlak.
(2)
Smernica Rady 2001/55/ES z 20. júla 2001 o minimálnych štandardoch na poskytovanie dočasnej ochrany v prípade hromadného prílevu vysídlených osôb a o opatreniach na podporu rovnováhy úsilia medzi členskými štátmi pri prijímaní takýchto osôb a znášaní z toho vyplývajúcich dôsledkov (Ú. v. ES L 212, 7.8.2001, s. 12).